“SAUK-voorsitter het nie ŉ graad” sê DAZandile (Ellen) Tshabalala, voorsitter van die SAUK Foto: SAUK ŉ Agtergrondondersoek in opdrag van die DA het meer bewyse aan die lig gebring dat Ellen Tshabalala, voorsitter van die SAUK, glo nie ŉ BCom-graad het soos wat sy beweer nie. “Die DA het die dienste van Managed Integrity Evaluation gebruik om Tshabalala se kwalifikasies in die nasionale kwalifikasieregister (NQR) na te gaan,” het DA-LP Gavin Davis Donderdag in ŉ verklaring gesê. Volgens die party het die ondersoek bewys dat: “Die DA sal die inligting van die ondersoek as nuwe bewyse tydens die parlementêre ondersoek oor Tshabalala se kwalifikasies voorlê wanneer dit hervat,” het Davis bygevoeg. Volgens hom kon die party nie bevestig of sy ŉ nagraadse kwalifikasie in arbeidsverhoudinge aan Unisa behaal het nie, want dit word nie by die NQR ingesluit nie. Kaizer Kganyago, woordvoerder van die SAUK, het gesê die uitsaaier kan nie oor die aangeleentheid kommentaar lewer nie. “Tshabalala hanteer dit. Die saak is voor die hof en ons kan nie betrokke raak nie,” het hy gesê. Tshabalala het verlede Donderdag ŉ interim interdik in die Wes-Kaapse hooggeregshof bekom om enige ondersoek te stuit wat probeer bepaal of sy oor haar akademiese kwalifikasies gejok het. Dié aankondiging is tydens ŉ vergadering van die parlement se portefeuljekomitee oor kommunikasie gemaak, wat met sy ondersoek sou begin. LPs moet wag totdat die regter uitspraak gelewer het oor die saak. Die saak word op 3 November aangehoor. Tshabalala word daarvan beskuldig dat sy oor haar akademiese kwalifikasies gejok het toe sy vir die pos by die SAUK aansoek gedoen het. Sy het op haar CV aangedui dat sy ŉ BCom-graad aan Unisa behaal het. Sy voer ook aan sy het ŉ nagraadse kwalifikasie in arbeidsverhoudinge. Unisa het reeds aangedui dat daar geen dokumentasie bestaan dat sy oor enige van dié kwalifikasies beskik nie.